**סיפורי גבורה**

**כיתת הכוננות, עלומים**

כיתת הכוננות של עלומים, שמנתה 12 אנשי צוות, הוקפצה ב-6:45 בבוקר השבעה באוקטובר. אליהם הצטרפו שלושה חיילים ששהו בקיבוץ.

עלומים נמצאת על ציר בארי ורעים, אך בדרך לקיבוץ נתקלו המחבלים בכוחות צבא ואזרחים – ביניהם האחים סלוטקי ז"ל - שהצליחו להדוף חלק מהמרצחים על כביש הגישה ליישוב. בעוד המלחמה מתקרבת לקיבוץ, הספיק חמ"ל הקיבוץ להיערך ולתת לחברי כיתת הכוננות תמונת מצב על נקודות החדירה של המחבלים.

בשעה 7:00 הגיעו המחבלים לשער הקיבוץ, אך לא הצליחו לפתוח אותו. כמה עשרות מחבלים הצליחו להיכנס מהשער האחורי, ונתקלו במגיני היישוב, שהדפו אותם מאזור המגורים. "ניצבנו מולם עם  M16 וחמש מחסניות. הם היו מצוידים היטב עם קלצ'ניקובים, רימונים, מקלעי RPG  והמון תחמושת", סיפר אייל ריין, רבש"ץ כיתת הכוננות של היישוב והאיש שראה הכל מקרוב בראיון למאקו. "בשלב מסוים ביום הבנו שאם תהיה לנו עוד היתקלות אחת נישאר בלי תחמושת".

לאחר שנהדפו מאזור המגורים, כעשרה מהמחבלים חדרו לשטח מגורי העובדים והסטודנטים הזרים, בחלק הדרום מערבי של הקיבוץ. המחבלים נכנסו למורי העובדים הזרים – רצחו 22 מהם וחטפו עוד שמונה. לאחר מכן נכנסו לרפת של הקיבוץ, שרפו והרסו אותה. .

בשעה 9:00 התבצרו כ-30 מחבלים בגן הדר שבפאתי הקיבוץ, אך חברי כיתת הכוננות המשיכו להילחם בהם והצליחו להרוג שניים, כולל מפקד הכוח. שניים מחברי כיתת הכוננות נפצעו. הפצועים פונו בשלב ראשון לביתה של תושבת הקיבוץ שעובדת כאחות מיילדת בבית החולים סורוקה, והיא העניקה להם טיפול רפואי ראשוני. לקראת 12:00 הגיעו כוחות מיחידות מיוחדות לקיבוץ והם סייעו בחיסול המחבלים.

כוח של שלד"ג ופלוגה ג' של גדוד 890, שנחתה במסוק בסמוך לקיבוץ, ניהלו לחימה מול המחבלים במשך כמה שעות. במהלך הקרבות נהרג רנ"ג עידו רוזנטל מיחידת שלד"ג. הלוחמים הרגו מספר רב של מחבלים, וכמה מן הלוחמים נפצעו. לאחר מכן הכווינו מסוק קרב שחיסל את השאר. מספר מחבלים שחדרו לקיבוץ פצעו חבר קיבוץ וחוסלו בחילופי יריות עם הכח של יהל"ם. מפקד הכוח, איתי כהן, נהרג בהיתקלות. במהלך הקרבות נהרגו האחים ישי ונעם סלוטקי מבאר שבע' חיילי מילואים קרביים שמיוזמתם באו לעוטף עזה, כדי לקחת חלק בקרבות מול המחבלים. כמו כן נהרג רס"ל רן גווילי ממשטרת ישראל (יס"מ) שהיה בדרכו לסייע להגנה על עלומים לאחר שחילץ עשרות צעירים ממסיבת נובה. גופתו נחטפה לעזה.

מסמך שנתפס אחרי המתקפה, חשף כי מחלקה של חמאס שנשלחה לכבוש את קיבוץ עלומים קיבלו הוראות ברורות לטבוח באזרחים ולשבות בני ערובה. מחבל שהשתתף בקרב עלומים ונעצר על ידי כוחות הביטחון סיפר כי ההוראה שניתנה מטעם ראשי חמאס הייתה ביצוע מעשים הכוללים עריפת ראשים ואונס.

**לינקים לסרטונים רלוונטיים ומידע נוסף**

[**כתבה על הקרב בעלומים**](https://www.mako.co.il/special-secure_our_home/Article-164f3988039cc81027.htm)

[**עלומים בויקיפדיה**](https://he.wikipedia.org/wiki/%D7%94%D7%98%D7%91%D7%97_%D7%91%D7%A2%D7%9C%D7%95%D7%9E%D7%99%D7%9D)

[**כיתת הכוננות הצילה אותנו, כאן**](https://www.kan.org.il/content/kan/podcasts/p-569750/570613/)